recursal/SuperWikiNEXT-32B huggingface dataset:
A **amputación** ou **mutilación** é a perda, accidental ou non (por exemplo e especialmente a operación cirúrxica na que se secciona completamente un membro incluíndo o óso e as partes brandas), dun membro ou dunha parte externa do corpo. Cando coincide cunha articulación denomínase **desarticulación**.

As amputacións dos dedos das mans danse, por seren atrapados en máquinas, con frecuencia no medio laboral. Se o corte que produce a amputación é limpo, é dicir, non se xera mediante esmagamento ou arrancamento, inténtase actualmente -e normalmente de xeito exitoso- o reimplante.

Reimplantación
--------------

Para poder reimplantar unha porción amputada, debe evitarse que esta se conxele. É conveniente envolvela nun tecido limpo, metela nunha bolsa de plástico e pechala ben, para despois introducir esta bolsa noutra que conteña auga e xeo. Deberase inmediatamente pedir axuda sanitaria de emerxencia e poñer unha vendaxe comprensiva se fose un dedo. Se fose unha extremidade e houbese moita hemorraxia, farase un torniquete.

Membro pantasma
---------------

A **dor nas extremidades fantasma** ou **pantasma, síndrome do membro pantasma**, ou **dor pantasma** é unha síndromes de dor clínica e un dos exemplos máis relevantes de dor crónica. O amputado menciona a percepción dun membro fantasma, até dun órgano,    case inmediatamente despois da amputación do membro. Normalmente descríbese como unha forma precisa do membro real desaparecido.

*Artigo principal**:* Membro pantasma.

Próteses
--------

Adestramento dun atleta cunha perna protésica para participar nos Xogos Paralímpicos.
Unha prótese é un aparello que suple, en todo ou en parte, as funcións do órgano ou extremidade perdida nas persoas que por enfermidade ou accidente non a teñen, coma os tocos ou os coxos, ou esta non é funcional.

---

|  |  |
| --- | --- |
| Este artigo tan só é un bosquexo |  *Este artigo sobre medicina é, polo de agora, só un bosquexo. Traballa nel para axudar a contribuír a que a Galipedia mellore e medre.* *Existen igualmente outros artigos relacionados con este tema nos que tamén podes contribuír.* |

---

Notas
-----

1. ↑  "bUSCatermos; amputación, desarticulación". *aplicacions.usc.es*. Consultado o 2022-07-25.
2. ↑  "bUSCatermos; síndrome do membro pantasma". *aplicacions.usc.es*. Consultado o 2022-07-25.
3. ↑  "bUSCatermos; dor pantasma". *aplicacions.usc.es*. Consultado o 2022-07-25.
4. ↑  Mitchell, S. W. (1871). "Phantom limbs". *Lippincott's Magazine of Popular Literature and Science* **8**: 563–569.
5. ↑  Melzack, R. (1992). "Phantom limbs" (PDF). *Scientific American*: 120–126.
6. ↑  "The perception of phantom limbs" (PDF). *Brain* **121**: 1603–1630. 1998. PMID 9762952. doi:10.1093/brain/121.9.1603.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Amputación Modificar a ligazón no Wikidata*** |

### Outros artigos

* Primeiros auxilios

|  |  |
| --- | --- |
| Control de autoridades | 
* Wd: Q477415
* BNCF: 40481
* BNF: 11977305j
* BRE: 1819049
* EBID: ID
* GEC: 0077970
* GND: 4001773-4
* JSTOR: traumatic-amputation
* LCCN: sh85004661
* MAG: 2776204877
* NKC: ph118406

 |
**Braulio Iglesias Lorenzo**, nado en Ribadavia o 29 de outubro de 1901 e finado en Madrid o 2 de xullo de 1972, foi un cantante e escritor galego.

Traxectoria
-----------

Foi membro da murga Os Pera en 1929. Ao ano seguinte organizou a tropa La Guardia Judía en Ribadavia, e en 1931 pasou a formar parte da Coral de Ruada. En 1934 participou como tenor na xira que o coro Anaquiños da Terra fixo a Chicago. En 1935 dirixiu o orfeón Ecos del Avia.
Dirixiu o semanario humorístico *Ris-Ras*. Publicou algúns poemas en *El Compostelano*. A finais de 1935 estreouse en Ribadavia a súa obra *Romance del palomar*. Colaborou coa imprenta O Ribadaviense entre 1965 e 1968.

Vida persoal
------------

Neto de Ramona Alonso Estévez (1861-1946) e José Lorenzo Fernández (1859-1927), e fillo do avogado de Ribadavia Modesto Iglesias García (1877-1958) e de Rogelia Lorenzo Alonso (1879-1970). Os seus irmáns eran Mercedes Iglesias Lorenzo (1904-1975) e Modesto Iglesias Lorenzo (1910-1920). Casou en 1936 con Nieves Martínez Herranz (1907-1978), e tivo dúas fillas: Mercedes (n. 1937) e Nieves (n. 1939).

Obras
-----

* *Romance del Palomar. Melodrama en dos actos y un epílogo, en verso*, 1936.

Notas
-----

1. ↑  *El Pueblo Gallego*, 7-8-1929, p. 9
2. ↑  *El Pueblo Gallego*, 1-8-1934, p. 12.
3. ↑  *El Pueblo Gallego*, 12-3-1935, p. 2.
4. ↑  *El Progreso*, 20-9-1929, p. 3.
5. ↑  *El Pueblo Gallego*, 20-10-1935, p. 13.

|  |  |
| --- | --- |
| Control de autoridades | 
* Wd: Q25510385
* BNE: XX1314992

 |
A **Aprendizaxe de Linguas Asistida por Ordenador** (ALAO) por **por Computador** ou **por Computadora** é o estudo e a concepción de diferentes formas de utilizar un ordenador no ensino e aprendizaxe de linguas estranxeiras (en inglés coñecida como *Computer-Assisted Language Learning, CALL*). Como disciplina e área de estudo e práctica, o ALAO abrangue unha gran variedade de aplicacións que poden ir dende o uso de software instalado localmente que permite ao alumno realizar unha secuencia de actividades didácticas con autocorrección. mundos virtuais para a aprendizaxe de idiomas, ao uso de contornos virtuais de aprendizaxe, encerados interactivos, uso de corpus e concordancias, ou a chamada comunicación mediada por ordenador (*Computer-Mediated Communication,* CMC).

Desde a década de 1990, o CALL volveuse cada vez máis difícil de clasificar, co uso de blogs, wikis, redes sociais, podcasting, aplicacións da Web 2.0, aprendizaxe de linguas do mundo virtual e encerados interactivos.

Identificáronse tres fases históricas de CALL, clasificadas segundo os seus enfoques pedagóxicos e metodolóxicos subxacentes:

* conductista: concibido nos anos cincuenta e implantado nos anos sesenta e setenta.
* comunicativo: de 1970 a 1980.
* integral: abrazando a multimedia e Internet: década de 1990 en adiante.

Notas
-----

1. ↑  "bUSCatermos; Computador, -a". *aplicacions.usc.es*. Consultado o 2022-06-16.
2. ↑  Levy M. (1997) *CALL: context and conceptualisation*, Oxford; Oxford University Press.
3. ↑  "English Module 1.4". *ict4lt.org*. Consultado o 2022-06-15.
4. ↑  Warschauer, Mark; Healey, Deborah (1998-04). "Computers and language learning: an overview". *Language Teaching* (en inglés) **31** (2): 57–71. ISSN 1475-3049. doi:10.1017/S0261444800012970.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Aprendizaxe de linguas asistida por computador*** |

### Ligazóns externas

* 

---

|  |  |
| --- | --- |
|  |  *Este artigo é, polo de agora, só un bosquexo. Traballa nel para axudar a contribuír a que a Galipedia mellore e medre.* |

---
Casa natal de Zabala
**Bruno Mauricio de Zabala**, nado en 1682 e finado en 1736, foi un militar e administrador colonial vasco.

Traxectoria
-----------

Naceu no arrabalde de Zabala (entón extramuros a vila de Durango, hoxe integrado no centro urbano), na provincia de Biscaia que integra a comunidade autónoma do País Vasco. A súa casa natal consérvase na actualidade e sobre un dos seus muros poden apreciarse dúas placas conmemorativas do seu labor fundacional alén dos mares.

Foi nomeado capitán xeneral do Río da Prata (1717), onde reprimiu a pirataría e enfrontouse aos portugueses, que se querían apropiar da ribeira da Prata; contra estes ergueu un fortín (1726), que daría orixe a Montevideo, a futura capital do Uruguai. En 1725 e 1735 enfrontouse ao movemento comuneiro de Paraguai.

|  |  |
| --- | --- |
| Control de autoridades | 
* Wd: Q993561
* WorldCat
* VIAF: 55245721
* Auñamendi: 144608
* Autoresuy: 14147
* BVMC: 4817
* CERL: cnp00654662
* DBE: bruno-mauricio-de-zabala-y-gortazar
* EBID: ID
* FAST: 225972
* GND: 130121533
* ISNI: 0000 0000 4424 0277
* LCCN: no88000011

 |
**Antonio Baños i Boncompain**, nado en 1967 en Barcelona, é un xornalista, activista social, escritor e político catalán.

Traxectoria
-----------

Natural de Nou Barris, diplomouse en ciencias da información na Universidade Autónoma de Barcelona. Publicou os libros *La economía no existe*, en 2009, e *Posteconomía*, en 2012, onde critica os esquemas económicos actuais, os economistas e o capitalismo. Traballou en Radio Nacional de España e mais en COM Ràdio e colaborou con TV3, La Sexta e Cuatro. Membro do colectivo de castelanfalantes pola independencia Súmate, en novembro de 2012 publicou un irónico artigo titulado "Guia pràctica de l'expulsió catalana de l'euro" e en 2013 a editorial La Butxaca deu ao prelo *La rebel·lió catalana*. Cara ás eleccións ao Parlamento de Cataluña de 2015 é cabeza de lista da Candidatura d'Unitat Popular - Crida Constituent logo de ser escollido en primarias como independente.

Notas
-----

1. 1 2  «"Les cares de la CUP més enllà de David Fernàndez" *El Critic*
2. ↑  Notícia a Vilaweb, 10 de novembro de 2012
3. ↑  «Antonio Baños: 'He acceptat d'entrar al bombo de candidats de la CUP per al 27-S' Vilaweb

Véxase tamén
------------

### Ligazóns externas

* Artigos de Antonio Baños en eldiario.es

|  |  |
| --- | --- |
| Control de autoridades | 
* Wd: Q8201136
* WorldCat
* VIAF: 171065256
* BNE: XX4839093
* BNF: 16955472r
* CANTIC: a10641257
* GND: 1060499436
* IMDb: nm2433900
* ISNI: 0000 0001 2002 4489
* LCCN: no2011069243
* NKC: jo2016906316
* SUDOC: 136647294

 |
Jun Ji-hyun, a protagonista feminina da serie nunha imaxe de 2009
***Byeoreseo on geudae*** (hangul *별에서 온 그대*; literalmente ***Ti viñeches das estrelas***) é unha serie de televisión coreana sobre un extraterrestre que chegou á Terra hai 400 anos durante a dinastía Joseon, e que se namora dunha actriz na época actual. Emítea aSBS do 18 de decembro de 2013 ao 27 de febreiro de 2014 os mércores e xoves ás 21:55 cun total de 21 episodios e que acadou un grande éxito de público. Esta protagonizada por Kim Soo-hyun e Jun Ji-hyun

Argumento
---------

Do Min-joon é un extraterrestre que aterrou na península de Corea no ano 1609 durante a dinastía Joseon. Ao quedar inutilizada a súa nave non pode volver ao seu fogar e permanece no planeta durante os seguintes catro séculos; fisicamente é igual aos humanos pero posúa unha case perfecta aparencia, con visión e oído con maior alcance, acadando maior velocidade ao correr e ten habelencias especiais como teletransportarse e deter o tempo; a súa visión dos humanos é aborrecida e cínica. O tempo pasa e cada dez anos ten que mudar de identidade por canto el non cambia fisicamente. No momento actual traballa como profesor de universidade e ten esperanzas que en tres meses cando un cometa pase pola terra el poderá volver ao seu planeta, pero entrementres coñece de forma casual a unha famosa actriz, Cheon Song-yi, a máis coñecida das estrelas Hallyu de Corea, ao se converter en veciña súa e alumna. Ela é estrela desde a adolescencia, e non aprendeu a vivir unha vida normal, vaidosa fai que lle peta, e a el lémbralle unha moza que coñeceu ao chegar ao planeta e a que el lle salvara a vida pero que pouco despois deu a vida por el.

Notas
-----

1. ↑  Bae, Ji-sook (17 de decembro de 2013). The Korea Herald, ed. "Gianna Jun proves aging is good: Actress to return to small screen with Kim Soo-hyun on *My Love from the Star*". Consultado o 8 de xaneiro de 2014.
2. ↑  The Korea Times, ed. (29 de decembro de 2013). "*Man from Stars* wins big attention". Consultado o 8 de xaneiro de 2014.

Véxase tamén
------------

### Ligazóns externas

* Web oficial (en coreano)

|  |  |
| --- | --- |
| Control de autoridades | 
* Wd: Q14655473
* FilmAffinity: 354028
* IMDb: tt3469052
* MusicBrainz: ID
* OFDb: 260811
* TMDb: 60957

 |
Para outras páxinas con títulos homónimos véxase: Buño.

**Santo Estevo de Buño** é unha parroquia que se localiza no oeste do concello coruñés de Malpica de Bergantiños na comarca de Bergantiños. Segundo o IGE en 2018 tiña 503 habitantes (260 mulleres e 243 homes) distribuídos en 8 entidades de poboación, o que supón unha diminución en relación ao ano 1999 cando tiña 712 habitantes.

Economía
--------

A parroquia é internacionalmente coñecida pola súa cerámica. No Centro Comarcal Bergantiños recóllense exposicións variadas sobre a comarca, ademais de ofrecer información turística os eventos, lugares emblemáticos e de interese da zona. Neste centro atópase localizado o Museo Alfar, con exposicións sobre a olaría e os oleiros de Buño.

Cultura
-------

### Festas

O sábado seguinte ó mércores de cinza celébrase a festa da **Mikaela** para conmemorar o final do Entroido. A Mikaela é unha boneca de gran tamaño e atributos femininos deliberadamente esaxerados, feita á man pola veciñanza. Despois de xantar é transportada por unha comitiva masculina na que participan tódolos homes do lugar, que vai desde o Campo de Cantalarrana até o Campo da Culpa, percorrendo así todo o lugar. A comitiva vai parando en tódalas casas pedindo filloas e viño mentres fan bromas e chistes. Chegados ó destino, a Mikaela é queimada, poñendo así fin ó entroido. A festa continúa até ben entrada a madrugada.

Na actualidade a Mikaela é transportada sobre un tractor e, na comitiva, participan mulleres sempre que vaian vestidas de xeito masculino. Asemade, no canto de parar nas casas, van parando nos bares.

### Buño na literatura popular

* *Anque che somos de Buño/ e nin todos somos oleiros,/ tamén as xentes de Noia/ nin todos son zapateiros* .
* *Inda que somos de Buño/ non somos todos oleiros;/ tamén na terra de Noia/ non son todos zapateiros* .

Lugares e parroquias
--------------------

### Lugares de Buño

| Lugares da parroquia de Buño no concello de Malpica de Bergantiños (A Coruña) |  |
| --- | --- |
| Buño | Buño da Costa | Os Mouróns | Rúa Nova | O Rueiro | Santa Catalina | Santa Filomena | A Xaviña |

### Parroquias de Malpica de Bergantiños

| Galicia | Provincia da Coruña | Parroquias de Malpica de Bergantiños |  |
| --- | --- |
| Barizo (San Pedro) | Buño (Santo Estevo) | Cambre (San Martiño) | Cerqueda (San Cristovo) | Leiloio (Santa María) | Malpica de Bergantiños (San Xulián) | Mens (Santiago) | Vilanova de Santiso (San Tirso) |

Notas
-----

1. 1 2 3  DECRETO 189/2003, do 6 de febreiro, polo que se aproba o nomenclátor correspondente ás entidades de poboación da provincia da Coruña.
2. ↑  Círculo Internacional de Amigos de los Gigantes  Arquivado 10 de xuño de 2013 en Wayback Machine.*(en castelán)*
3. ↑  Vídeo en YouTube.
4. ↑  Álvaro das Casas (colector): "Pra un canzoneiro de Noia", en "Arquivo Filolóxico e Etnográfico de Galiza", en *Nós* 95, 15.11.1931, 215.
5. ↑  *Gran Enciclopedia Galega: s.v.* artesanía*.*

Véxase tamén
------------

### Outros artigos

* Lugares de Malpica de Bergantiños

|  |  |
| --- | --- |
| Control de autoridades | 
* Wd: Q3397986
* WorldCat
* VIAF: 137373145
* código INE: 15043020000
* GeoNames: 3127490

 |
Para outras páxinas con títulos homónimos véxase: Antonio Bello.
**Antonio Bello Varela**, nado en 1876, foi un avogado e xornalista galego.

Traxectoria
-----------

Dirixiu *La Verdad* de Pontedeume (1902). Marchou a Cuba desde onde enviou crónicas a *El Eco de Santiago*. Retornado a Galicia en 1908, colaborou en *Vida Gallega*. Instalado en Laraño no concello de Conxo en 1910, dirixiu *La Tarde*, colaborou en *La Lucha*, foi presidente da Sociedad Agrícola de Aríns e dirixiu *El Látigo* e *El Bólido*. Foi elixido concelleiro de Conxo en 1922. Foi secretario do concello de Laza (1925), Beariz (1926), despois pasou a Xeve e durante a República foi secretario do concello de Manzaneda e en 1936 de Dodro.

Vida persoal
------------

Casou en primeiras nupcias en Laraño con Dolores Torres Taboada en 1910, e en segundas nupcias en Santiago de Compostela con América Pérez Viondi en 1926.

Notas
-----

1. ↑  Couceiro Freijomil, Antonio (1971). *Historia de Puentedeume y su comarca*. Pontedeume. p. 347.
2. ↑  *El Compostelano*, 6-2-1922, p. 1-2
3. ↑  *Diario de Galicia*, 7-4-1910, p. 2.
4. ↑  *El Compostelano*, 8-2-1926, p. 3.

Véxase tamén
------------

### Bibliografía

* Pereira, Dionisio (2012). Fundación 10 de Marzo, ed. *José Pasín Romero: Memoria do proletariado militante de Compostela*. Santiago de Compostela. p. 168. ISBN 978-84-939921-0-1.
**Constantino Antonio Bao Arias**, nado en Becerreá cara a 1894 e finado no mesmo concello o 22 de maio de 1981, foi un veterinario e político galego.

Traxectoria
-----------

Aprobou as oposicións de inspectores hixienistas de matadoiros industriais en 1931. Na República foi veterinario de Becerreá e inspector de hixiene e sanidade pecuaria do concello das Nogais, cargo do que foi cesado o 5 de outubro. Foi nomeado veterinario interino de Lugo o 20 de abril de 1936. Foi presidente de Izquierda Republicana de Becerreá en 1936. Co golpe de Estado do 18 de xullo de 1936 fuxiu e estivo agochado en varias casas de toda a provincia de Lugo. Foi detido o 18 de novembro de 1937 e ingresado no cárcere de Lugo. Saíu en liberdade o 20 de decembro. Foi confinado en Monterroso por tres meses en xullo de 1943 por "facer campaña solapada contra o Réxime dedicándose á murmuración contra personalidades que o serven" xunto con Antonio Mourín Martínez, Ángel Yáñez Núñez e Jaime Pardo Gómez. Volveu exercer como veterinario en Becerreá e foi inspector municipal veterinario. Finou en Becerreá o 22 de maio de 1981.

Vida persoal
------------

Casou con Mercedes Fernández Poy, que finou en 1951, e foi pai de Ricardo, Antonio, Ovidio e Mercedes Bao Fernández.

Notas
-----

1. ↑  *La Voz de Galicia*, 10-2-1931, p. 9.
2. ↑  *BOP Lugo*, 19-10-1936, p. 2.
3. ↑  *BOP Lugo*, 2-5-1936, p. 6.
4. ↑  *El Progreso*, 11-7-1943, p. 2.
5. ↑  Necrolóxica en *La Voz de Galicia*, 23-5-1981, p. 63.
6. ↑  *El Progreso*,6-9-1951, p. 3.

Véxase tamén
------------

### Bibliografía

* XVIII Congreso Nacional IX Congreso Iberoamericano de Historia de la Veterinaria

### Ligazóns externas

* Antonio Bao Arias na páxina web *Nomes e Voces*.
* Ficha en Represión franquista en Lugo
***Ao voso gusto*** (en inglés: *As You Like It*) é unha obra de comedia pastoral de William Shakespeare que foi escrita en 1599 e foi publicada por vez primeira por First Folio en 1623. A primeira representación da obra é incerta, mais suxeriuse como a máis posible a realizada en Wilton House en 1603.

*Ao voso gusto* conta a historia da heroina Rosalinda e a súa fuxida no xuízo do seu tío, acompañada pola súa curmá Celia, para atopar seguridade e o amor no bosque de Arden. No bosque, atópanse con gran variedade de personaxes, destacando o melancólico viaxeiro Jaques, quen sabe moitos dos famosos discursos de Shakespeare (como "All the world's a stage", "too much of a good thing" e "A fool! A fool! I met a fool in the forest"). Jaques achega un marcado contraste respecto dos outros personaxes da obra, sempre observando e sorteando as dificultades da vida no país.

Historicamente, a resposta da crítica foi variada, considerando a obra algúns críticos como un traballo de gran mérito aínda que de menos calidade que outros traballos de Shakespeare. A obra segue sendo unha das favoritas entre o público e foi adaptada para a radio, o cinema e o teatro musical. A peza é considerada a favorita de famosos actores e actrices anglosaxóns de teatro de cinema, como Vanessa Redgrave, Juliet Stevenson, Maggie Smith, Rebecca Hall, Helen Mirren e Patti LuPone no papel de Rosalinda e Alan Rickman, Stephen Spinella, Kevin Kline, Stephen Dillane e Ellen Burstyn no papel de Jaques.

Foi traducido ó galego por Miguel Pérez Romero e foi publicado por Edicións Laiovento no ano 2019.

Notas
-----

1. ↑  Salgado, Daniel (12 de marzo de 2019). "'Ao voso gusto' e 'Medida por medida', últimas traducións. O galego de Shakespeare". Arquivado dende o orixinal o 30 de marzo de 2019. Consultado o 13 de marzo de 2019.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Ao voso gusto Modificar a ligazón no Wikidata*** |

### Ligazóns externas

* MaximumEdge.com – scene-indexed, searchable version of the play *(en inglés)*
* Lesson plans for *As You Like It* Arquivado 09 de febreiro de 2010 en Wayback Machine. at Web English Teacher *(en inglés)*

|  |  |
| --- | --- |
| Control de autoridades | 
* Wd: Q237572
* WorldCat
* VIAF: 178316948
* BNF: 12515108r
* GND: 4099346-2
* IBDB: 1709
* LCCN: n96056406
* MusicBrainz: ID
* SUDOC: 034390782
* Theatricalia: 3

 |
**Beqa** é unha illa das Fidxi, preto da illa principal de Viti Levu, 10 quilómetros ao sur. A illa ten unha superficie de 36 quilómetros cadrados e alcanza unha altitude máxima de 462 metros.

Tradición
---------

Das 9 aldeas da illa, Dakuibeqa (a vila principal), Dakuni, Soliyaga Rukua son famosas pola tradición de andar sobre o lume.

Enerxía
-------

O Fiyi Times informou o 25 de febreiro de 2006 que os máis de 3000 habitantes dos seis pobos e os cinco resorts estaban explorando xeitos de atopar unha fonte confiable de enerxía para Bekaa. Estabanse considerando as enerxías eólica e solar, así como o tendido dun cable a través do Estreito de Beqa desde a parte continental.

Economía
--------

A principal fonte de ingresos de Beqa é o turismo, conta con 4 resorts: Lawaki Beach House, Beqa Lagoon Resort (antes Marlin Bay Resort), Kulu Bay Resort, Lalati Resort e nun illote fronte a Beqa (chamado Steward Island) o máis ou menos exclusivo Royal Davui Resort. Actualmente, non hai outros Resorts previstos en Beqa.

Existen algunhas empresas agrícolas a pequena escala que cunha mellor infraestrutura poderían ser ampliadas e convertidas nunha fonte de ingresos máis grande para os distintos pobos da Beqa.

Notas
-----

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Beqa Modificar a ligazón no Wikidata*** |

### Bibliografía

### Outros artigos

### Ligazóns externas

* *Lawaki Beach House*. "About Beqa Island". Información xeral. (En inglés).
* *Fiji.islands-travel.com*. "Beqa Island Travel Guide". Información xeral. (En inglés).
* *Wikimapia.org*. Imaxe satelital.

|  |  |
| --- | --- |
| Control de autoridades | 
* Wd: Q48313
* GeoNames: 2203719
* GND: 4496787-1
* OSM: 3303984

 |
**Beornrad** ou **Beornred** (anglosaxón: **Beornrǣd**) foi un monarca mercio de breve reinado.

Traxectoria
-----------

Reinou en Mercia en 757 tras a morte de Aethelbald, e foi derrotado por Offa, tras o que fuxiu. Segundo a *Crónica anglosaxoa*, en 757:

> 
> 
> 7 þy ilcan geare mon ofsloh Æþelbald Mearcna cyning on Sæcandune, 7 his lic ræsteð on Hreopandune, 7 he ricsade .xli. wintra. 7 Beornred feng to rice 7 lytle hwile heold 7 ungefealice, 7 þy ilcan geare Offa geflemde Beornred 7 feng to þam rice 7 heold .xxxix. wintra, ...
> e no mesmo ano Aethelbald, rei de Mercia, foi morto en Seckington, e o seu corpo descansa en Repton; e gobernou durante 41 anos. E entón Beornrad herdou o reino, e gobernounos infelizmente durante un breve período; e ese mesmo ano Offa fixo fuxir a Beornrad e herdou o reino, e mantívose nel durante 39 anos.
> 
>

Notas
-----

1. ↑  Tradución elaborada pola propia Wikipedia a partir da tradución de Michale Swanton do ASC manuscript E, 755 (757) en *The Anglo-Saxon Chronicle* de 1996.

| * v
* c
* e
Reis de Mercia |
| --- |
| Orixes | 
* Icel
* Cnebbe
* Cynewald
* Creoda
* Pybba
* Cearl

 |
| século VII | 
* Penda
* Eowa
* Peada
* Oswiu de Northumbria
* Wulfhere
* Æthelred

 |
| século VIII | 
* Coenred
* Ceolred
* Ceolwald
* Æthelbald
* Beornred
* Offa
* Ecgfrith
* Coenwulf

 |
| século IX | 
* Ceolwulf I
* Beornwulf
* Ludeca
* Wiglaf
* Ecgberht de Wessex
* Wigmund ?
* Wigstan ?
* Beorhtwulf
* Burgred
* Ceolwulf II
* *Æthelred*
* *Aethelflæd*
* *Aelfwynn*

 |
| En cursiva os « señores de Mercia » que recoñecen a soberanía de Wessex. |

|  |  |
| --- | --- |
| Control de autoridades | 
* Wd: Q793179
* PASE: 2361

 |
**Camden Town**, a miúdo abreviado a **Camden** (ambiguamente usado tamén para o London Borough of Camden do que é a parte central), é un distrito do Inner London no noroeste da cidade. Está situado a 3,9 km ó Nor-noroeste de Charing Cross e é un dos 35 maiores centros identificados no London Plan.

Establecido como un distrito residencial desde 1791 e orixinalmente parte do terreo de Kentish Town e a parroquia de St Pancras, Londres, Camden Town converteuse nun lugar importante durante o desenvolvemento primeiro do ferrocarril e está tamén situado na rede de canais de Londres. A súa base económica foi trocada pola venda polo miúdo, o turismo e o entretemento, incluíndo un número de mercados coñecidos internacionalmente e locais de música asociados á cultura alternativa.

**Zonas lindeiras de Londres**|  | Chalk Farm e Belsize Park | Kentish Town | Holloway |  |
| Regent's Park |  | Islington |
|    **Camden Town**    |
|  |
| Fitzrovia | Somers Town | Kings Cross |

|  |  |
| --- | --- |
|  | Wikimedia Commons ten máis contidos multimedia na categoría:  ***Camden Town Modificar a ligazón no Wikidata*** |

|  |  |
| --- | --- |
| Control de autoridades | 
* Wd: Q149836
* GeoNames: 3345437
* MusicBrainz: ID
* NKC: ge319144

 |
**Cambises I o Vello**, nado cara ao 600 ANE e finado no 559 ANE, foi rei de Anshan desde preto do 580 ANE até a súa morte, e foi pai de Ciro II o Grande. O seu nome en grego era *Καμβύσης*, de onde o latín *Cambyses*.

Traxectoria
-----------

Cambises era un antigo membro da dinastía aqueménida. Aparentemente era o bisneto do seu fundador Aquemenes, neto de Teispes e fillo de Ciro I de Anshan. O seu tío paterno reinou como Ariaramnes de Persia e o seu curmán como Arsames de Persia.

De acordo con Heródoto, Cambises foi "un home de boa familia e costumes tranquilos". Reinou baixo o goberno supremo de Astiaxes, Rei de Media. Seica estivo casado coa princesa Mandane de Media, filla de Astiaxes e da princesa Arienis de Lidia. A súa muller era supostamente a neta tanto de Ciaxares de Media e de Aliates II de Lidia. O resultado da súa voda foi o nacemento do seu sucesor Ciro o Grande.

Segundo Heródoto, Astiaxes escolleu a Cambises como xenro porque non o consideraba ameaza ningunha para o trono de Media. Ese non foi o caso de Ciro II que había depoñer ao seu avó.

Véxase tamén
------------

### Ligazóns externas

* Un perfil del máis detallado Arquivado 26 de febreiro de 2009 en Wayback Machine.
* Comentarios ás narracións de Heródoto

|  |  |
| --- | --- |
| Control de autoridades | 
* Wd: Q299428
* WorldCat
* VIAF: 6241162844768873240002
* BMT: 177210
* EBID: ID
* GND: 1238037372

 |
Bula do papa Urbano VIII co selo (bula) de chumbo.
Unha **bula** é un documento selado con chumbo sobre asuntos políticos ou relixiosos. No segundo caso, se está autentificada co selo papal, recibe o nome de **bula papal** ou **bula pontificia**. O nome **bula** procede do latín *bulla*, termo que fai referencia a calquera obxecto redondo artificial, e nun principio utilizábase para referirse á medalla que portaban ó pescozo, na Roma Antiga, os fillos das familias nobres até o momento en que vestían a toga.

Xeralmente chámase bulas ós documentos pontificios que son expedidos pola Chancelería Apostólica papal sobre determinados asuntos de importancia dentro da administración clerical e mesmo civil, constituíndose nun dos instrumentos máis estendidos nos que se fundamenta e expande a autoridade do pontífice.

Desde un punto de vista formal, a bula é solemne e moi característica. Levaba un selo de chumbo cunha cruz no centro e unha representación de San Pedro e San Pablo, mentres que no reverso incluíase o nome do Papa do momento da súa publicación e o ano do pontificado. Normalmente envíase ó arcebispo da diocese, quen á súa vez a fará chegar á parroquia. Está escrita en latín e se aparece en castelán é pola tradución feita desde o arcebispado; nese caso considérase unha copia.

En canto ó seu contido, as bulas expresan diversos mandatos en materia de ordenanzas e constitucións, condenacións doutrinais, concesión de beneficios, xuízos da Igrexa, decretos de indulxencias, de señoríos eclesiásticos etcétera.

Cando a bula é de extensión e/ou importancia menor denomínase *breve*.

Véxase tamén
------------

### Ligazóns externas

|  |  |
| --- | --- |
|  | A Galifontes posúe textos orixinais acerca de:  ***Bulas papais (en castelán)*** |

* Cherubini Laertius: Magnum Bullarium Romanum

|  |  |
| --- | --- |
| Control de autoridades | 
* Wd: Q189867
* AAT: 300152044
* BNCF: 10399
* BNF: 11981763k
* BRE: 1888136
* EBID: ID
* FAST: 841552
* GEA: 2645
* GEC: 0086696
* GND: 4146911-2
* LCCN: sh85017972
* MAG: 183390716
* Orthodox Encyclopedia: 153635

 |
Localización dos Montes Apalaches
Os Apalaches fotografados en Carolina do Norte
Os **Apalaches** (en inglés *Appalachians*) é un sistema montañoso de América do Norte que vai de Terra Nova e Labrador (Canadá) ata o centro de Alabama (Estados Unidos), aínda que a parte máis setentrional dos mesmos morre na península de Gaspé, no Quebec. Constitúen o elemento morfolóxico máis destacable da parte oriental de América do Norte.

Trátanse de montañas antigas formadas no Paleozoico con relevos suavizados pola prolongada acción dos axentes esóxenos.
O sistema divídese nunha serie de cordais, nas que a media de altura dos picos é 900 m. O cumio máis elevado é o Monte Mitchell, en Carolina do Norte que mide 2.040 metros e é o punto máis alto dos Estados Unidos ao leste do Mississippi e de todo o leste de Norteamérica.

Os montes Adirondac e o río Hudson dividen os Apalaches en Apalaches do Norte e Apalaches do Sur.

|  |  |
| --- | --- |
| Control de autoridades | 
* Wd: Q93332
* WorldCat
* VIAF: 246536312
* BNF: 13505231g
* BRE: 1824818
* GEC: 0004484
* GeoNames: 5178401
* GND: 4079808-2
* GNIS: 1202929
* LCCN: sh85006071
* NKC: ge134348
* TGN: 7022295

 |
Parella de *Coccinella septempunctata* apareándose
Parella de moscas apareándose
En bioloxía, o **apareamento** é o conxunto de todos os comportamentos de cortexo e cría que realizan dous individuos de distinto sexo para procrear, e que culmina coa cópula; en oposición á posibilidade de procrear descendencia cun só (autofecundación de hermafrodita, partenoxénese).

En animais sociais faise extensible á crianza ou coidado da cría en común, nalgunhas aves por exemplo, incluiría a construción do niño e a nutrición dos pitos.

No gando e outras especies domesticadas ou controladas polo ser humano, a inseminación artificial e outras técnicas de reprodución asistida adoitan substituír o apareamento natural.

Véxase tamén
------------

### Outros artigos

* Reprodución sexual

* Heterosexualidade

* Relacións sexuais
* Cópula
* Fecundación
* Aparato reprodutor feminino
* Aparato reprodutor masculino
* Evolución do sexo
* Sistema de determinación do sexo
* Sexualidade vexetal

|  |  |
| --- | --- |
| Control de autoridades | 
* Wd: Q228395
* BNCF: 3103
* BNF: 12049400j
* EBID: ID
* GEC: 0171974
* GND: 4139614-5
* LCCN: sh85075934
* MAG: 514575182

 |
Sue Gardner nunha reunión da Fundación Wikimedia discutindo o apagamento da Wikipedia en inglés a noite do 17 de xaneiro.
Unha das páxinas propostas para mostrar o día 18.
Outra versión da páxina proposta para mostrar o día 18.
O **apagamento da Wikipedia en inglés** foi unha manifestación que tivo lugar o 18 de xaneiro de 2012 en protesta pola lei SOPA.

Historia e características
--------------------------

A decisión foi tomada do día 16 de xaneiro de 2012 pola Fundación Wikimedia, que anunciou unha protesta contra a Stop Online Piracy Act (SOPA) e PROTECT IP Act (PIPA).

A páxina tamén tivo o apoio doutras fundacións en Internet.

Outras versións da Wikipedia, incluso doutros proxectos de Wikimedia, entre eles Wikimedia Commons, tamén se adheriron á protesta, coa colocación dun cartel de fondo negro.

O presidente da Motion Picture Association of America acusou de "abuso de poder" a todos os sitios que participaron no apagamento.[]

Ao día seguinte do apagamento, o sitio web Zscaler analizou o tráfico do día e informou de que a pesar de que as páxinas non estaban dispoñibles o sitio web rexistrou un número considerable de accesos. A hipótese é que as persoas tentaron acceder á Wikipedia por curiosidade, debido á gran difusión da campaña.[]

Notas
-----

1. ↑  Davies, Lizzy. "Wikipedia begins blackout in protest against US anti-piracy laws". *the Guardian*. Consultado o 2015-12-15.
2. ↑  Taylor, Jerome (17 de xaneiro de 2012). "Why I want to bring down the internet – for a day". *The Independent*. Arquivado dende o orixinal o 18 de abril de 2012. Consultado o 17 de xaneiro de 2012.
3. ↑  "Rupert Murdoch Sopa attack rebuffed by Google". BBC News. 16 de xaneiro de 2012. Consultado o 17 de xaneiro de 2012.
4. ↑  Rushe, Dominic (17 de xaneiro de 2012). "Twitter boss slams Wikipedia's 'silly' Sopa protest". *The Guardian*. Consultado o 17 de xaneiro de 2012.

Véxase tamén
------------

### Outros artigos

* Wikipedia
* Wikipedia en inglés
**Aosdána** (do irlandés *aos dána*; "xente da arte" en galego) é unha asociación irlandesa de artistas. Foi creada por iniciativa dun grupo de escritores e co apoio da *Arts Council of Ireland* no ano 1981. Requírese invitación de membros actuais para poder ingresar e está limitada a 250 persoas. Antes do ano 2005 estaba limitada a 200 membros. O seu corpo directivo chámase *Toscaireacht*. A súa principal finalidade é a de distinguir ós máis notábeis artistas do país.

Formación
---------

Aosdána estableceuse orixinalmente pola proposta do escritor Anthony Cronin e baixo a influencia e suxestión do Taoiseach Charles Haughey, ben coñecido polo seu apoio ás artes.

Cnuas
-----

Certos membros de Aosdána reciben un estipendio, chamado *Cnuas*, subvencionado pola *Arts Council of Ireland*. Estes cartos están destinados a permitir que o seu beneficiario poida traballar na súa obra a tempo completo. No 2010, a cantidade do *Cnuas* cifrábase en 17,180 €.

Saoi
----

O título Saoi (en galego, *sabio*) é a maior honra que poden recibir os membros da asociación. Só pode haber sete *saoithe* (plural de *saoi*) vivos á vez. Os premios Nobel Samuel Beckett e Seamus Heaney acadaron este recoñecemento no seu día.

Véxase tamén
------------

### Ligazóns externas

* Páxina oficial de Aosdána *(en irlandés)* e *(en inglés)*

|  |  |
| --- | --- |
| Control de autoridades | 
* Wd: Q201947
* WorldCat
* VIAF: 315623295

 |
Para outras páxinas con títulos homónimos véxase: As Regadas.

**San Amaro das Regadas** é unha parroquia do concello de Beade, na provincia de Ourense. Segundo o IGE, en 2014 tiña 59 habitantes (29 homes e 30 mulleres) nun único núcleo de poboación.

Xeografía
---------

### Situación

A parroquia sitúase na estrema NW do concello de Beade. Limita polo oeste co concello de Carballeda de Avia (concretamente coa parroquia de Beiro), polo norte co concello de Leiro (parroquia de Berán), polo leste e polo sur co resto do propio concello de Beade, coa parroquia do mesmo nome.

### Comunicacións

A parroquia conéctase coas localidades da contorna sobre todo por medio de camiños e estradas locais. A OU-212 conecta As Regadas coa veciña Beade, así como cos núcleos de Berán e Beiro. A comarca conéctase co resto de Galicia a través de estradas como a A-52 ou a N-120.

###### Distancia a localidades próximas

| Localidade | Distancia(km) |
| --- | --- |
| Beade | 3 |
| Ribadavia | 5 |
| Beiro | 1,5 |
| Berán | 2,5 |

### Demografía

A poboación atópase repartida nun único núcleo de poboación do mesmo nome. Segundo o INE, a poboación das Regadas evolucionou do seguinte xeito. Dende o ano 2000, As Regadas perdeu un 24% da súa poboación, ascendendo esta en 2013 a un total de 60 veciños (31 homes e 29 mulleres).

| Ano | Habitantes | Variación |
| --- | --- | --- |
| 2000 | 79 |  |
| 2004 | 69 | -12,7% |
| 2008 | 65 | -5,8% |
| 2013 | 60 | -7,7% |

Lugares e parroquias
--------------------

### Lugares das Regadas

| Lugares da parroquia das Regadas no concello de Beade (Ourense) |  |
| --- | --- |
| As Regadas |

### Parroquias de Beade

| Galicia | Provincia de Ourense | Parroquias de Beade |  |
| --- | --- |
| Beade (Santa María) | As Regadas (San Amaro) |

Notas
-----

1. 1 2  Decreto 332/1996, do 26 de xullo, polo que se aproba o nomenclátor correspondente ás entidades de poboación da Provincia de Orense.
2. ↑  IGE (ed.). "IGE - Nomenclátor de Galicia" (en en galego). Arquivado dende o orixinal o 30 de decembro de 2020. Consultado o 29 de abril de 2021.

Véxase tamén
------------

### Outros artigos

* Lugares de Beade

|  |  |
| --- | --- |
| Control de autoridades | 
* Wd: Q20548149
* código INE: 32010020000

 |
Mapa das dioceses de España. En cor máis escura as arquidioceses.
Na Igrexa católica de rito romano, a **arquidiocese** (*arqui-* provén do grego e significan 'ser o primeiro') é unha diocese cun rango superior ás convencionais. O título é un nome honorífico e del dedúcese que o bispo titular sexa denominado arcebispo. Nas Igrexas orientais católicas, as arquidióceses denomínanse arquieparquías.

Diocese sufragáneas
-------------------

A arquidiócese adoita presidir sobre un grupo de dioceses dunha rexión, as cales son coñecidas como "sufragáneas", pero a incidencia do arcebispo na vida de devanditas dioceses é máis de preeminencia que de inxerencia, a menos que existan razóns de forza maior para iso como a imposibilidade dun bispo a rexer a vida da súa diocese. Non todas as arquidioceses teñen dioceses sufragáneas (por exemplo, a *Arcebispado Castrense de España*, non ten porque non é unha arquidiócese territorial).

Notas
-----

1. ↑  Definicións no *Dicionario da Real Academia Galega* e no Portal das Palabras para *arquidiocese*.

|  |  |
| --- | --- |
| Control de autoridades | 
* Wd: Q2072238
* AAT: 300387236
* BNCF: 30503
* GEC: 0080990
* HDS: 011732
* NKC: ph276822

 |
*Armas e instrumentos de guerra*, óleo sobre lenzo, 169 x 313 cm, Madrid, Museo do Prado.
***Armas e instrumentos de guerra*** é unha pintura ó óleo do pintor barroco flamengo Pieter Boel (1622 -1674). O cadro consérvase no Museo do Prado de Madrid. Ten unhas dimensións de 169 x 313 cm.

Características
---------------

A composición segue modelos de Jan Fyt. Aparece un can a carón de armaduras, armas e tres instrumentos musicais: un tambor ou timbal, unha trompeta natural e unha corneta moderna. O timbal dos nazaritas foi empregado polos españois, e o corno semicircular foi frecuente en Francia até 1665.

O cadro pertence á Colección Real. Formou parte da colección Isabel Farnesio, do Palacio da Granxa de San Ildefonso. A finais do século XVIII pasou a estar no Palacio de Aranjuez, e en 1848 pasou ao Museo do Prado.

Véxase tamén
------------

### Ligazóns externas

* *Armas e instrumentos de guerra*, ficha na web do Museo do Prado *(en castelán)*.

---

|  |  |
| --- | --- |
|  |  *Este artigo sobre arte é, polo de agora, só un bosquexo. Traballa nel para axudar a contribuír a que a Galipedia mellore e medre.* *Existen igualmente outros artigos relacionados con este tema nos que tamén podes contribuír.* |

---
**Blue Jeans** foi unha banda galega de pop rock fundada no ano 2007.

Traxectoria
-----------

No 2008 gravaron a súa primeira maqueta *Las palabras se las lleva el viento*, coa que se lle abriu o camiño para tocar en salas e pubs da comarca e soar en varias radios locais. En 2009 presentaron a segunda maqueta *Esto es Blue Jeans*, con este traballo conseguiron tocar en varios festivais con grupos de sona, así como tocar antes de Iván Ferreiro, Zenttric ou NoWayOut. Neste mesmo ano foron seleccionados na sección de mellor maqueta no concurso Maketón Estrella Galicia de Los 40 Principales. En 2012 saíu á venda o seu primeiro disco *Estereotipos* cos seus videoclips de presentación "Despierta" e "Tuentichat", neste mesmo ano foron uns dos gañadores do certame Novos Valores Cidade de Vigo organizado polo colectivo Malaherba. En 2013 foron de novo seleccionados á mellor maqueta no concurso Maketón.

Son uns dos grupos referentes na movida viguesa do século XXI.

Notas
-----

1. ↑  Jorge Lamas. "Iván Ferreiro juega en casa". Consultado o 24/01/2015.
2. ↑  Jorge Lamas. "No Way Out regresa a Galicia tras aportar un tema a la película «Luna nueva»". Consultado o 24/01/2015.
3. ↑  Ágatha De Santos. "Los responsables de los Maketón de la Música anuncian cambios en los premios". Consultado o 24/01/2015.
4. ↑  Iris Domato/Rafael Silva. "La fábrica de sueños". Consultado o 24/01/2015.
5. ↑  Mar Mato. "La movida viguesa del siglo XXI". Consultado o 24/01/2015.

|  |  |
| --- | --- |
| Control de autoridades | 
* Wd: Q61378727
* WorldCat
* VIAF: 135360991
* NKC: mzk2008466804

 |
Sinais luminosos dun bloqueo automático en Alemaña.
O **bloqueo** é o sistema que permite organizar a circulación dos trens, de maneira que non choquen durante a súa marcha. Isto conséguese evitando que dous trens coincidan simultaneamente nun mesmo punto, xa sexa por choque frontal, alcance do tren precedente, ou no ángulo de converxencia de dúas vías. 

Unha liña férrea está sempre dividida en tramos, denominados cantóns, cuxa lonxitude e tipo dependerán, entre outros factores, do sistema de bloqueo existente no devandito tramo. En condicións normais, en cada cantón, só pode haber un tren circulando. Para evitar que dous ou máis trens accedan ao mesmo cantón, utilízanse precisamente os sistemas de bloqueo. 

A forma na que se realiza o bloqueo depende da tecnoloxía dispoñible, desde simples acordos verbais para evitar que dous trens accedan á mesma vía, ata complexos sistemas informatizados que comproban en todo momento a posición dos trens.

Véxase tamén
------------

* Cantón ferroviario
A **biocenose**, ou tamén **comunidade biótica**, **biolóxica** ou **ecolóxica**, é o conxunto de organismos que coexisten nun hábitat definido, ou biótopo, que ofrece as condicións necesarias para a súa supervivencia. O termo *biocenose* foi acuñado en 1877 por Karl Möbius, quen subliñaba así a necesidade de enfocar a atención non só cara ao individuo, senón ao conxunto de individuos.

A biocenose pode dividirse, segundo a clase de organismos que a forman, como en fitocenose (organismos vexetais) e zoocenose (organismos animais). O conxunto formado pola biocenose e o biótopo coñécese como ecosistema. En agricultura, o campo de cultivo e mais o seu ambiente inmediato reciben o nome de agrobiocenose.

Interaccións entre especies
---------------------------

As relacións entre os individuos que conforman unha biocenose clasifícanse en dous grupos:

* Relacións intraespecíficas: son as que teñen lugar entre individuos da mesma especie.
* Relacións interespecíficas: son as que se dan entre individuos de especies diferentes.

Véxase tamén
------------

### Outros artigos

* Bioloxía
* Ecoloxía

|  |  |
| --- | --- |
| Control de autoridades | 
* Wd: Q184806
* BNCF: 31326
* BRE: 1868022
* GEC: 0084538
* GND: 4069495-1
* JSTOR: biocenosis
* LCCN: sh85014266
* MAG: 9968493
* PSH: 988

 |
**BioLib** (Biological Library) é unha base de datos que vén sendo unha enciclopedia internacional de plantas, fungos e animais.

Carecteristicas
---------------

Ademais da clasificación taxonómica, pódese visitar nela unha galería, un glosario, un dicionario de nomes vernáculos, unha base de datos de ligazóns e bib liografía, biótopos, un foro de discusión e outras funcións relacionadas coa bioloxía. É un proxecto educativo non comercial destinado a ser empregado tanto por expertos como polo público en xeral. O seu contido pódese ampliar mediante as contribucións dos usuarios.

Obxectivo
---------

O obxectivo deste proxecto é recompilar información biolóxica e presentala ao público tanto profesional como amante da natureza. A súa primeira tarefa foi crear unha lista de especies de animais, plantas e fungos da República Checa (de 70 000 a 9 000 especies). O sistema tamén contén (ou, nalgúns casos, "conterá") unha galería de imaxes relacionadas cos rexistros da base de datos de especies, base de datos de termos biolóxicos, lista de bibliografía e ligazóns sobre a natureza, listas de verificación, dicionario de linguas de especies, artigos, etc. O proxecto BioLib permite a calquera que queira axudar a inserir datos nas súas bases de datos. Despois do rexistro, o usuario pode engadir imaxes, ligazóns, escribir descricións de imaxes, engadir termos ao dicionario biolóxico ou textos sobre as especies. Por suposto, os datos enviados revísanse antes de engadilos á base de datos. O propósito de BioLib é crear un sistema que axude ás persoas a atopar o maior número posible de recursos sobre o tema que lles interesa, non só nos datos contidos nas bases de datos, senón tamén dándolles unha lista de ligazóns e bibliografía sobre o tema.

Notas
-----

1. 1 2 3  BioLib.cz.

Véxase tamén
------------

|  |  |
| --- | --- |
|  | Wikispecies posúe unha páxina sobre:  ***BioLib*** |

### Ligazóns externas

* Páxina web de BioLib *(en checo)*, *(en inglés)*.
***Biography*** é unha serie documental de que comezou a emitirse en 1987.

Desenvolvemento
---------------

*Biography* baséase nunha serie homónima que se emitiu en sindicación de 1961 a 1963 producida por David L. Wolper e presentada por Mike Wallace, a A&E Network reemitiu máis tarde a serie e comezou a producir a súa propia serie documental sobre biografías en 1987 co mesmo nome, na serie mestúranse técnicas propias dos noticieiros con outras dos dramas da televisión e co estilo dos programas de non ficción da PBS pero dun xeito convencional e melodramático. O primeiro episodio estivo dedicado a Buster Keaton, convivindo en episodios posteriores grandes personaxes históricas como Abraham Lincoln ou Calígula, de ficción como Superman ou Santa Claus, líderes políticos, sociais ou relixiosos da actualidade como Xoán Paulo II, empresarios como Arthur Blank, xente da industria do entretemento como Elvis Presley ou Gene Tierne ou personaxes populares como Britney Spears, o que provocou algunhas críticas. En 1999 A&E dediciu crear unha canle especializada en biografías, The Biography Channel, en agosto de 2006 A&E deixou de emitir *Biography*, emitíndose os episodios novos exclusivamente en The Biography Channel. aínda que segue a emitir capítulos vellos os domingos pola mañá.. Os presentadores da serie foron Peter Graves, Jack Perkins e Harry Smith, e desde 2003 é a voz de Neil Ross a que presenta a serie.

Notas
-----

1. ↑  Gary R. Edgerton e Peter C. Rollins *Television Histories: Shaping Collective Memory in the Media Age*, p.2
2. ↑  ""What Your Kids are Discovering on Discovery Channel". Parents Television Council. Consultado o 8 de decembro de 2010". Arquivado dende o orixinal o 30 de setembro de 2007. Consultado o 08 de decembro de 2010.
3. ↑  Dempsey, John. "'Biography' rewrite" - Variety - 4 de xuño de 2006
4. ↑  Schedule search for *"Biography"* airings Arquivado 26 de maio de 2011 en Wayback Machine. - A&E

Véxase tamén
------------

### Ligazóns externas

* Web oficial de Biography *(en inglés)*

|  |  |
| --- | --- |
| Control de autoridades | 
* Wd: Q4914885
* IMDb: tt0054520
* Metacritic: biography
* TMDb: 4994

 |
Na mitoloxía grega, **Campe** era un monstro mariño, feminino, encargada de vixiar a porta do Tártaro.

Hesiquio de Alexandría, no seu *Diccionario* ou *Lexicón*, recolle a descrición do poeta Epicarmo, que a denomina "ceto", nome que designa un monstro particular: a filla de Xea e Ponto, pero tamén ós monstros mariños en xeral.

Represéntase como un monstro con corpo de muller e a metade inferior de dragón, coas pernas envolvidas de serpes e os cabelos feitos tamén de serpes. Na cintura presenta cabezas de león, oso e outros animais perigosos. Porta dúas espadas cheas de veleno.

Cando Cronos se fixo co goberno dos ceos, tras castrar a Urano, encerrou no Tártaro ós Ciclopes e os Hecatonquiros, e puxo na porta a Campe para vixialos. Pero Cronos foi derrocado por Zeus, que matou a Campe e liberou a estas criaturas para que o axudasen a vencer a Cronos (Titanomaquia), tal como profetizara Xea.

> 
> 
> "*Tras combater por espazo de dez anos, Xea profetizou a Zeus a vitoria se contaba coa axuda dos pechados no Tártaro. Entón, el deu morte a Campe, que os vixiaba, e desatou as súas ligaduras*"
> (Pseudo-Apolodoro: *Biblioteca mitolóxica* I, 2, 1)
>

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Campe*** |

### Bibliografía

* GRIMAL, Pierre: *Diccionario de mitología griega y romana*. Ed. Paidós, 1981.
* PSEUDO-APOLODORO: *Biblioteca mitológica*. Tradución e notas de Julia García Moreno. Alianza Editorial 3ª ed. 2016 [a numeración segue a utilizada neste texto].

|  |  |
| --- | --- |
| Control de autoridades | 
* Wd: Q176130
* Theoi: DrakainaKampe

 |